Viisi miestä on saanut tuomiot kolmesta murhasta, jotka tapahtuivat Tukholmassa alkuvuonna 2017.

Elinkautiseen tuomittu Fouad Saleh näytti oikeudessa lehtikuvaajalle käsimerkkejä. SVEN LINDWALL / EXPRESSEN

Mikael Chamoun sai joukon toiseksi kovimman tuomion, 14 vuotta vankeutta. RUOTSIN POLIISI / EXPRESSEN

Ruotsissa annettiin tiistaina tuomiot neljälle miehelle ja yhdelle pojalle murhista, jotka tapahtuivat viime vuoden tammikuussa ja maaliskuussa Tukholman Hallonbergissä.

Päätekijänä Solnan käräjäoikeus tuomitsi 22-vuotiaan Fouad Salehin, joka sai elinkautisen syyllisyydestä kaikkiin kolmeen murhaan. Muut neljä tuomittua ovat 17-21-vuotiaita.

Tapahtumaketju alkoi, kun Saleh yritti kavereineen surmata nuoren miehen autotallissa. Ampumahaavoja kärsinyt uhri onnistui aluksi pakenemaan paikalta autolla ja lähti kohti sairaalaa.

Jengi sai takaa-ajon jälkeen suistettua auton tieltä ja viimeisteli tekonsa. Uhria, 25-vuotiasta miestä, ammuttiin muun muassa päähän. Hänet toimitettiin sairaalaan, jossa hänen hyväkseen ei voitu tehdä mitään.

Ensimmäisen ammuskelun todistajaksi päätyi 39-vuotias naapuri, joka näki, miten miesjoukkio ryntäsi ulos autotallista. Hän myös tunnisti miehet poliisille.

Ensin kuoli vaimo

Jotenkin nuorisojoukko sai todistajan henkilöllisyyden selville. Kuusi viikkoa ensimmäisen surmatyön jälkeen jengi tunkeutui hänen kotiinsa.

Mies ei ollut tuolloin kotona, mutta Saleh puukotti hänen vaimonsa kuoliaaksi. Miehen tultua kotiin ja ymmärrettyä, mitä on tapahtunut, hän ehti soittaa hätäkeskukseen ja paeta ulos talosta. Miehet saivat hänet pihalla kiinni ja pahoinpitelivät ja puukottivat hänet hengiltä.

Saleh tunnusti surmanneensa pariskunnan, mutta kiisti ensimmäisen surman. Oikeus toteaa lehdistötiedotteessaan, ettei autotallisurman tekijää pystytty osoittamaan, mutta kolmen miehen osallisuus tekoon oli riittävä murhatuomioon.

Mikael Chamoun, 21, sai 14 vuotta vankeutta todistajan murhasta ja avunannosta vaimon murhaan. Amir Jabbari Taklar, 21, sai 12 vuotta autotallimurhasta ja törkeästä ampuma-aserikoksesta ja 20-vuotias Munir Nooraldin 10 vuotta autotallimurhasta. He olivat tekoaikaan alle 21-vuotiaita, millä perusteella tuomioita lievennettiin. Chamounin tuomio on pisin, mikä hänelle voitiin langettaa.

Neljäs, nykyisin 17-vuotias mies lähetettiin kolmeksi vuodeksi suljettuun nuorisovankilaan todistajan murhasta ja avunannosta vaimon murhaan.

Kolme autotallissa paikalla ollutta nuorta vapautettiin, koska näyttö heitä vastaan ei riittänyt.

Syytti ääniä

Aftonbladetin mukaan Saleh syytti kuulusteluissa ääniä päässään. Hän kertoi antaneensa niille nimet Zic ja Zac sekä Jokeri. Miehen tutkineet lääkärit kuitenkin uskovat, että Saleh on luonut tämän selityksen jälkikäteen. Ammattilaisarvion mukaan Saleh kärsii psyykkisestä häiriöstä, joka ei kuitenkaan ole niin vakava, etteikö häntä voisi tuomita vankeuteen.

Keskisormia oikeudessa hymyn kera väläytellyt mies itse on ruotsalaislehtien mukaan sanonut olevansa " 170-prosenttisen terve " .

Hänen aikaisempi rikostaustansa koostui kahdesta mopon kuljettamisesta ilman kypärää.